CELEX: 32014D0505
Language: el
Date: 2014-07-23 00:00:00
Title: 2014/505/ΕΕ: Απόφαση του Συμβουλίου, της 23ης Ιουλίου 2014 , σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και του Βασιλείου της Νορβηγίας σχετικά με την αμοιβαία πρόσβαση στην αλιεία στο Skagerrak για σκάφη υπό σημαία Δανίας, Νορβηγίας και Σουηδίας

30.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 224/1
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 23ης Ιουλίου 2014
   σχετικά με την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και του Βασιλείου της Νορβηγίας σχετικά με την αμοιβαία πρόσβαση στην αλιεία στο Skagerrak για σκάφη υπό σημαία Δανίας, Νορβηγίας και Σουηδίας
   
      (2014/505/ΕΕ)
   
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 19 Δεκεμβρίου 1966 υπεγράφη συμφωνία για αμοιβαία πρόσβαση στο Skagerrak και στο Kattegat με στόχο την αλιεία μεταξύ της Δανίας, της Νορβηγίας και της Σουηδίας, η οποία τέθηκε σε ισχύ στις 7 Αυγούστου 1967 (συμφωνία του 1966).
            
         
               (2)
            
            
               Το 1966 η εν λόγω συμφωνία προέβλεπε τη δυνατότητα αμοιβαίας πρόσβασης της Δανίας, της Νορβηγίας και της Σουηδίας στο Skagerrak και Kattegat με στόχο την αλιεία έως 4 ναυτικά μίλια από τις αντίστοιχες γραμμές βάσης τους. Όσον αφορά την αλιεία, η εν λόγω περιοχή είχε θεωρηθεί ως ανοικτή θάλασσα και, συνεπώς, ίσχυε η δικαιοδοσία του κράτους σημαίας σε θέματα όπως ο έλεγχος.
            
         
               (3)
            
            
               Με την προσχώρηση της Δανίας και της Σουηδίας στην Ένωση το 1973 και το 1995, αντιστοίχως, η Ένωση κατέστη υπεύθυνη για τη διαχείριση της συμφωνίας του 1966 εξ ονόματος των δύο αυτών κρατών μελών.
            
         
               (4)
            
            
               Στις 29 Ιουλίου 2009 το Υπουργείο Εξωτερικών της Νορβηγίας γνωστοποίησε στη Δανία, θεματοφύλακα της συμφωνίας του 1966, ότι προτίθετο να την καταγγείλει κατά τα προβλεπόμενα στη συμφωνία και, κατά συνέπεια, η συμφωνία του 1966 έληξε στις 7 Αυγούστου 2012.
            
         
               (5)
            
            
               Το Συμβούλιο εξουσιοδότησε την Επιτροπή να διεξαγάγει διαπραγματεύσεις εξ ονόματος της Ένωσης με το Βασίλειο της Νορβηγίας, σχετικά με την αμοιβαία πρόσβαση στο Skagerrak και στο Kattegat με στόχο την αλιεία.
            
         
               (6)
            
            
               Μετά το πέρας των διαπραγματεύσεων αυτών μονογραφήθηκε στις 24 Οκτωβρίου 2013 η συμφωνία μεταξύ της Ευρωπαϊκής Ένωσης και του Βασιλείου της Νορβηγίας σχετικά με την αμοιβαία πρόσβαση στην αλιεία στο Skagerrak για σκάφη υπό σημαία Δανίας, Νορβηγίας και Σουηδίας (συμφωνία).
            
         
               (7)
            
            
               Η συμφωνία θα πρέπει να υπογραφεί.
            
         
               (8)
            
            
               Προκειμένου να διασφαλισθεί η συνέχιση της πρόσβασης των σκαφών της Ένωσης στις αλιευτικές δραστηριότητες, η συμφωνία εφαρμόζεται προσωρινά μέχρι δύο έτη από την ημερομηνία υπογραφής της, έως την έναρξη της ισχύος της,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή, εξ ονόματος της Ένωσης, της συμφωνίας μεταξύ της Ευρωπαϊκής Ένωσης και του Βασιλείου της Νορβηγίας για αμοιβαία πρόσβαση στο Skagerrak για σκάφη υπό σημαία Δανίας, Νορβηγίας και Σουηδίας με στόχο την αλιεία εγκρίνεται με την επιφύλαξη της σύναψης της εν λόγω συμφωνίας.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να διορίσει το ή τα πρόσωπα που θα έχουν την εξουσία να υπογράψουν τη συμφωνία εξ ονόματος της Ένωσης.
   Άρθρο 3
   Η συμφωνία, ενόσω εκκρεμεί η έναρξη ισχύος της, θα εφαρμόζεται προσωρινά έως δύο έτη από την ημερομηνία υπογραφής της (1).
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 23 Ιουλίου 2014.
      
         
            Για το Συμβούλιο
         
         
            Ο Πρόεδρος
         
         S. GOZI
      
   
   
      (1)  H ημερομηνία υπογραφής της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.